Franziska se moordenaar gevonnisFranziska Blöchliger en haar ouers. Howard Oliver (27) is Woensdag in die hooggeregshof in Kaapstad vir die moord op en verkragting van die 16-jarige Franziska Blöchliger gevonnis. Die hof het besluit daar is geen dwingende redes hoekom daar van die minimumvonnis vir die aanklagte afgewyk moet word nie en Oliver is tot twee keer lewenslank gevonnis vir moord en verkragting. Hy is ook tot ŉ bykomende 15 jaar tronkstraf vir roof gevonnis. Maroela Media het vroeër berig Oliver het verlede week skuld op die aanklagte teen hom erken en ŉ volle bekentenis voor die hof afgelê. Hy is gevolglik op al drie aanklagte skuldig bevind. In sy bekentenis wat aan die hof voorgelees is, vertel Oliver in grusame besonderhede hoe hy Blöchliger op 7 Maart 2016 in die Tokai-woud in Kaapstad van agter af oorval het toe sy in die woud gaan draf het. Oliver het haar gewurg totdat sy bewusteloos geword het, en haar toe deur die fynbos gesleep tot op ŉ plek waar niemand hulle sou kon sien nie. Daar het hy haar verkrag en van haar selfoon, diamantring en oorfone beroof. ŉ Nadoodse ondersoek het later aangedui die oorsaak van Blöchliger se dood was versmoring, as gevolg van haar gesig wat teen die grond gedruk was. Jerome Moses (25) en Daniel Easter (33) is in Februarie vanjaar tot ŉ boete van R5 000 of 12 maande tronkstraf, wat in geheel vir vyf jaar opgeskort is, gevonnis vir die besit van gesteelde goedere wat met Blöchliger se selfoon verband hou. Hulle het skuld op die aanklag erken. ŉ Brief van Blöchliger se ouers is vroeër as deel van die voorvonnisverrigtinge in die hof voorgelees en daarin vertel die egpaar hoe hul lewens onomkeerbaar verander het sedert hul dogter se moord. “ŉ Jaar ná haar dood sukkel ons steeds met ons hartseer en skok oor haar moord. Die verlies van ŉ kind is byna onbeskryflik. Daar is pyn, daar is hartseer, daar is angs, maar aanvaarding is die moeilikste. Om te weet dat jou kind gely en jou in daardie tyd nodig gehad het, is vernietigend,” het die egpaar geskryf. In ŉ brief van Oliver wat ook verlede week in die hof voorgelees het, het hy gesê hy het nie bedoel om Blöchliger te vermoor nie en wou haar net van haar selfoon beroof. EWN het berig Oliver het gesê hy weet nie “watter bose gees oor hom gekom het” dat hy haar verkrag en vermoor het nie. Hy het aan die Blöchliger-familie om verskoning gevra en hulle gevra om hom te vergewe. Lees alle vorige berigte oor die Tokai-moord op Maroela Media.